Народно читалище „Възраждане 1924”

БУЛСТАТ 000404174 с.Бяла вода общ.Белене ул”Васил Левски” №14

У С Т А В

на

Народно читалище “Възраждане 1924”

Глава първа

**ОБЩИ ПОЛОЖЕНИЯ**

**Чл.1.** Народно читалище “Възраждане 1924” е самоуправляваща се културно- просветно сдружение, което изпълнява държавни културно – просветни задачи.

**Чл.2.** Читалището не е политическа и производствена организация. В неговата дейност могат да участват всички граждани без ограничени с оглед на възраст и пол, политически и религиозни възгледи и етническо самосъзнание.

**Чл.3.** Читалището работи в тясна връзка с училища, детски градини и други културно-просветни институти.

**Чл.4.** Читалище “ВЪЗРАЖДАНЕ 1924” може да се съюзява с останалите читалища от региона за защита на своите интереси, както и за провеждане на съвместни дейности и инициативи.

**Чл.5.** Читалище “ВЪЗРАЖДАНЕ 1924”, е юридическо лице с нестопанска цел.

Глава втора

**ЦЕЛИ И ЗАДАЧИ**

**Чл.6.** Целите и задачите на читалище “ВЪЗРАЖДАНЕ 1924” са:

1. Развитие и обогатяване на социалната и образователна дейност на населението;

2. Запазване и популяризиране на местните обичаи и традиции;

3.Създава условия за насърчаване и развитие на творческия потенциал на населението;

4. Разширява знанията на населението и приобщаването му към тях;

5. Възпитаване и утвърждаване на националното самосъзнание;

6. Осигуряване на достъп до информация.

**Чл.7** Читалището да осъществява своите цели и задачи чрез различни форми и средства като:

1. Общодостъпна библиотека.

2. Развитие и подпомагане на любителското художествено творчество.

3. Организиране на школи ,кръжоци, курсове, клубове, кино- и видеопоказ, празненства, концертни чествания и младежки дейности.

4. Събиране и разпространяване на знания за родния край

5. Създаване и поддържане на електронна информационна система.

6. Създаване и съхраняване на музейна колекция съгласно закона за културното наследство.

7. Предоставяне на компютърни и интернет услуги.

8. Извършване на допълнителни дейности, подпомагащи изпълнението на основните дейности, с изключение на използванитето на читалищната сграда за клубове с политически цели и религиозно сектантство.

9. Читалището да извършва и дейности със стопанско значение като направата на некролози, картички, поздравителни адреси и други произтичащи от необходимостта от такива дейности в селото, както и отдаване на помещения под наем.

10. Читалището няма право да предоставят собствено или ползвано от него имущество възмездно или безвъзмездно за постоянно ползване от политически партии и организации;

11. Читалището няма право да предоставят собствено или ползвано от него имущество възмездно или безвъзмездно за постоянно ползване от председателя, секретаря, членовете на настоятелството и проверителната комисия и на членовете на техните семейства.

Глава трета

**УЧРЕДЯВАНЕ И ЧЛЕНСТВО**

**Чл.8.** Народните читалища се учредяват на събрание, на което присъстват най- малко **50** дееспособни физически лица.

**Чл.9.** Членовете на читалището са индивидуални, колективни и почетни.

1. Индивидуалните членове са български граждани. Те биват действителни и спомагателни:

- действителните членове са дееспособни лица, навършили 18 години, който плащащи членски внос и имат право да избират и да бъдат избирани;

- спомагателните членове са лица до 18 години, нямащи право да избират и да бъдат избирани в читалищното настоятелство, но имащи право на съвещателен глас;

2. Колективни членове могат да бъдат стопански и търговски организации, кооперации и сдружения, които имат право на един глас и тяхната основна цел е подпомагането на дейността на читалището и поддържането и обогатяването на материалната му база;

3. Почетни членове могат да бъдат български и чужди граждани с изключителни заслуги за читалище

**Чл.10.**  Действителните и почетни членове на читалището имат право да:

- избират и бъдат избирани в ръководните органи;

- участват в обсъждането на всички въпроси, отнасящи се до дейността на читалището;

- ползват с предимство базата на читалището;

**Чл.11**. Членовете на читалището са длъжни:

* да спазват устава;
* да плащат определения членски внос;
* да пазят читалищното имущество;

Глава четвърта

**УПРАВЛЕНИЕ / ИЗПЪЛНИТЕЛНИ ОРГАНИ**

**Чл.12.** Изпълнителните органи на читалището са: общото събрание, читалищното настоятелство и проверителна комисия.

**Чл.13.** Върховен орган на читалището е общото събрание.

1. То изменя и допълва устава с 2/3 от членовете на читалището,

2. Избира и освобождава членовете на читалищното настоятелство, проверителна комисия и председателя на читалището.

3. Приема основните насоки за дейността на читалището.

4. Взема решение за членуване или за прекратяване на членството в читалищния съюз.

5. Приема годишния отчет до 30 март на следващата година.

6. Приема бюджета и щата на читалището.

7. Определя размера на членския внос.

8. Отменя решения на органите на читалището.

9. Приема и освобождава членовете на читалището.

10. Взема решения за прекратяване дейността на читалището.

**Чл.14.**  1. Редовно общо събрание се свиква от настоятелството веднъж годишно като отчетно и на три години като отчетно-изборно.

2. Общото събрание може да се проведе, ако поканата за събрание е получена срещу подпис или връчена не по късно от **7** дни преди датата на провеждането и залепена на обществени места.

3. При липса на кворум, събрание се отлага с един час и е законно, ако на него присъстват не по малко от една трета от членовете при редовно общо събрание и не по малко от половината плюс един от членовете при извънредно събрание.

4. Решения по Чл.13, т.1, т.3, т.10, се вземат мнозинство не по-малко от две трети от всички членове. Останалите решения се вземат с мнозинство повече от половината от присъстващите членове.

5. Извънредно общо събрание може да се свика от Проверителната комисия или от една трета от членовете на читалището с право на глас.

**Чл.15** 1.Изпълнителен орган на Народно читалище “Възраждане 1924” между общите събрания е настоятелство, което се избира за срок от три години и работи на обществени начела. То се състои най малко от трима членове.Същите да нямат роднинска връзка по права и съребрена линия до четвърта степен. Читалищното настоятелство:

1. Свиква общото събрание

2. Осигурява изпълнението на решенията на общото събрание .

3. Подготвя и внася в общото събрание проект за бюджета и утвърждава щата му.

4. Изготвя годишния отчет за приходи и разходи, който се приема от общото събрание.

5. Отчетът за изразходваните от бюджета средства се представят в общината.

6. Приготвя и внася отчет за дейността на читалището.

7. Управлява бюджета на читалището и определя правилник за вътрешния ред.

8. Назначава читалищния секретар и утвърждава неговата длъжностна характеристика.

9. Решенията на общото събрание за задължителни за другите органи на читалището.

10. Настоятелството взема решение с мнозинство повече от половината на членовете си.

**Чл.16.**  Председателят на Народно читалище “Възраждане 1924” е член на настоятелството и се избира от общото събрание за срок от три години, като има следните функции:

1. Организира дейността на читалището съобразно закона, устава и решенията на общото събрание;

2. Представлява читалище “Възраждане 1924”

3. Свиква и ръководи заседанията на настоятелството и председателства общото събрание.

4. Отчита дейността си пред настоятелството;

5. Сключва и прекратява трудовите договори със служителите на читалището, съобразно бюджета му и въз основа на решение настоятелството;

6. Председателя на читалището ежегодно в срок от 10 ноември представя на кмета на общината предложения за дейността на читалището през следващата година.

7. Председателя на читалището представя ежегодно до 31 март пред кмета на общината и общинския съвет доклад за осъществените читалищни дейности и изразходваните от бюджета средства пред предходната година.

**Чл.17.** Секретар на читалището **:**

1.Организира изпълнението на решението на настоятелството, включително за решения за изпълнения на бюджета.

2. Организира текуща основна и допълнителна дейност.

3. Представлява читалището заедно и поотделно с председателя.

4. Отговаря за работата на щатния и хонорувания персонал.

5. Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

**Чл.18.** 1. Проверителната комисия се състои най-малко от трима членове, избирани от срок за 3 години:

2 . Проверителната комисия осигурява контрол върху дейността на настоятелството, на председателя и секретаря на читалището, при констатирани нарушения тя уведомява общото събрание на читалището, а при данни за извършено престъпление и органите на прокуратурата.

3. Членовете на проверителната комисия не могат да бъдат лица , който са в трудово правни отношения с читалището или са роднини на членовете на настоятелството, на председателя или секретаря по права линия, съпрузи, братя, сестри и роднини по сватовство от първа степен.

**Чл.19.** Членовете на настоятелството, включително председателя и секретаря, подават декларация за конфликт на интереси при условията и по реда на закона за предотвратяване на конфликт на интереси.

**Чл.20.**  Не могат да бъдат избирани за членове на настоятелството и на проверителната комисия и за секретари лица, които са осъждани на лишаване от свобода за умишлени престъпления от общ характер.

Глава пета

**ИМУЩЕСТВО И ФИНАНСИРАНЕ**

**Чл. 19.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл.20.** Читалище “ВЪЗРАЖДАНЕ 1924” набира средства от следните източници:

1. Членски внос;
2. Културно-просветна дейност и информационна дейност;
3. Субсидия от държавния и общински бюджет;
4. Наеми от движимо и недвижимо имущество;
5. Дарения и завещания;
6. Други приходи

**Чл. 21.** 1. Читалищата не могат да отчуждават недвижими вещи и да учредяват ипотека върху тях.

2. Движими вещи могат да бъдат отчуждавани залагани, бракувани или заменени с по-доброкачествени само по решение на настоятелството.

**Чл. 22.** Недвижимото и движимото имущество, собственост на читалищата, както и приходите от него не подлежат на принудително изпълнение освен за вземания, произтичащи от трудови правоотношения.

**Чл. 23.** 1. Читалищното настоятелство изготвя годишния отчет за приходите и разходите, който се приема от общото събрание.

2. Отчетът за изразходваните от бюджета средства се представя в общината, на чиято територия се намира читалището.

**Чл. 24**. 1. Председателя на читалището ежегодно в срок до 10 ноември представят на кмета на общината предложения за дейността през следващата година.

2. Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата за изразходваните средства през предходната година.

Глава шеста

**ПРЕКРАТЯВАНЕ**

**Чл.25.** Читалище “ВЪЗРАЖДАНЕ 1924”, може да бъде закрито с решение на общото събрание, ликвидация или по решение на окръжния съд , ако :

1. Дейността му противоречи на закона и устава.

2. Имуществото му не се използва според целите и предмета на дейността на читалището.

3. Е на лице трайна невъзможност читалището да действа.

4. Когато не е учредено по законов ред.

Глава седма

**АДМИНИСТРОТИВНИ НАРЕДБИ**

**Чл.26.**  На читалище “ВЪЗРАЖДАНЕ 1924” по реда на Закона за държавната собственост и Закона за общинската собственост, безвъзмездно се отстъпва правото на ползване върху сгради и други недвижими имоти, предоставени им до излизане в сила на Закона за читалищата, от държавата и общинските органи за читалищни нужди.

**Чл.27.** Читалището се освобождава от всякакви данъци/държавни и местни/, такси и мита върху основните му дейности и имуществото, свързано с тях.

**ЗАКЛЮЧИТЕЛНА РАЗПОРЕДБА**

Народно читалище “ВЪЗРАЖДАНЕ 1924” има, кръгъл печат с името му и годината на създаване на читалището и разтворена книга и слънце в средата.

Народно читалище „Възраждане 1924”

БУЛСТАТ 000414174 с.Бяла вода ул.”Васил Левски” №14 общ.Белене

О Т Ч Е Т

за

дейността на Народно читалище „Възраждане 1924” през 2022г.

Читалището се характеризира с неприсъща на друга никоя институция пълна свобода на избора на присъствие и е отворено за всички желаещи да го посетят.

**В по-малките населени места, като в с.Бяла вода читалището създават почти целия културен живот.** **Те развиват многостранна дейност, разпространени са в цялата страна, а за много малки населени места са и единственият достъп до културни дейности и библиотечна база.**

Съществуват позитивни практики на партньорство между читалищата, държавните и общински институции, неправителствените организации, бизнеса – типичен пример са отношенията в нашето село – това може да звучи изтъркано и старомодно, но имам достатъчни контакти с други колежки и повярвайте ми проблемите им са много. Искам да изкажа голямата благодарност на ЧН, както и моето към Кметство с.Бяла вода, ЧТППК „Напредък”, собствениците на магазините и барчето за чудесните отношения на работа тях.

Дейността на читалището се разпределя в няколко направления: културно-масова дейност, библиотечна дейност, управление на бюджета на читалището.

Културно–масова дейност:

Всяка година се приема план за работата на НЧ”Възраждане 1924” и неизменна част от него е културният календар. Културния календар и отворени по всяко време може да се добавят още и още мероприятия. Той става съставна част от културният календар на общината и съответно се работи по него през цялата година.

През 2022 след приключването на пандемията от COVID 19 работата на читалището започна да се връща в своя обичаен ритъм.

През 2022г първият празник бе Трифон Зарезан. Отпразнувахме го съвместно с ЧТППК”Напредък” - Отеца чете литургия за берекет в църквата, зарязахме на лозето и там празнувахме да късни доби.

Клуб „Сръчко” съществува в читалището от много години, той е отворен за участници и през годините много големи и малки са взели участие в него. По традиция Баба Марта раздаде мартеници на първи март сутринта на площада на селото, раздава не връзва заради пандемията, мартениците са направени в клуб Сръчко. Направихме и мартеница за социалния патронаж да раздаде на хората, които обслужва той.

Лазарки пяха за здраве и обиколиха селото на лазарица, а за великденското тържество на селото направихме изложба на великденска украса и украсени яйца, децата се състезаваха в състезанието за яйце борец, а победителите получиха награди, поставихме и великденска украса на площада на селото и се виха хора до късно на открито.

Месеците от юни до август работихме с децата на селото и в края на лятото направихме един незабравим концерт, на които поканихме учители от СОУ „Васил Левски” и Кмета на общината. Организирахме с децата в селото и работа по дейността на

клуб „Сръчко”. Закупихме материали и те изработваха различни предмета – едни си ги взеха, други останаха в читалището и с тях направихме малка изложба.

Клуб „Сръчко” направи коледна украси и коледни играчки и направихме във фоайето на читалището базар и доста бързо се изчерпаха предложените неща.

Тази година направихме и един по различен – Еньовден. Организирахме го на площада пред читалището - с еньовите китки, преспали в църквата и благословени от отчето, еньова буля, изложба на различни билки от нашия край. Новото за Еньовден е трапезата с яденета с билки, представиха се 12 блюда и после се дегустираха от гостите, гостите дегустираха и три вида билков чай.

Читалището съвместно с Кметство с.Бяла вода взехме участие във фестивала на р.Дунав, там се раздава риба и основното ястие е рибно, а за другите ястия кой както си иска, готви се на място – на огън с дърва. Спазихме традицията и пак завоювахме престижно място – второ място от около 12 участника.

Читалището взе участие и във фестивала организиран от читалището в гр.Никопол –

„Фестивал на Дунав – хора, природа, традиции” и там акцента бе риба. На този фестивал си готвихме в къщи яденета и там само ги презентирахме.

Поканени бяхме и уважихме с присъствието си и празника в с.Муселиево и празника на виното „Винен грозд” в с.Лозица – там се представихме с презентация на храна с грозде и Клуба за народни хора”Хорото” веселихме наред с още участници от други села гостите на празника.

Не пропуснахме и празника на селото, на него освен самодейците от селото на сцената се изявиха и гости самодейци и празника продължи на площада.

Спазихме традицията за Бъдни вечер на нашето село – в селото дойде Дядо Коледа със Снежанка и раздадоха подаръци на малки и големи, а Бразаята ни поигра и тупна с топузите за здраве. За забавлението на най-малките до идването на Дядо Коледа и Снежанка с каруцата и коня се погрижиха и аниматори от гр.Белене

Много читалища в страната започнаха една нова традиция – онлайн фестивали, конкурси и чествания, тази традиция продължи през цялата година – ние участвахме е и имаме редица грамоти и класирания.

През годината са направени по различни поводи табла, кътове – за различни празници от местно, регионално и национално значение. Част от тях се поставяха във фоайето на читалището други в стаята с компютрите.

Библиотечна дейност:

От година на година броят на посетителите на читалището, който четат книги все намалява, но все пак имаме читатели. През годината имаме 53 читателя и за заети 455 книги, а посещенията в библиотеката са 282 – след направения анализ установихме, че в броят на

читателите значителна промяна няма от други години, но броят на взетите библиотечни документа и посещенията в библиотеката са се увеличили и това е следствие от пандемията. Пред годината имаме дарени 23 книги и в края на годината библиотеката разполага с 8141 броя библиотечни материали.

През годината приключи проект на РЕКИЦ Плевен „Активни граждански общности чрез читалищата в България” – този проект е с продължителност две години. Читалището взе участие в изнесен семинар на „Плевенски обществен форум - читалища” на тема ”Повишаване капацитета на читалищата в новите епидемични условия”.

Читалището е член да националната фондация за развитие „Читалище” и Българската библиотечно – информационна асоциация /СБИР/, фондация „Глобални библиотеки България”, Съюз на Народните читалища към МК.

Трябва да се отбележи и ролята на компютрите в обстановката на COVID 19, по проект „Глобални библиотеки”. От пролетта до края на годината компютрите се ползваха за

дистанционно обучение на ученици от ОУ „Васил Левски” гр.Белене, броя е различен в зависимост от присъственото обучение в училището. Компютрите се използваха лятото и есента и за онлайн работа на работещи родители на малки деца, които си дойдоха за

периода на пандемията. Всичко това стана при условията на спазване на всички предписани мерки за безопасност.

Тази година не бяхме одобрени по проект „Български библиотеки – съвременни центрове за четене и информираност” 2022г.

Читалището и в частност библиотеката разполага с 5 компютърни работни места, един служебен и 4 за посетителите на библиотеката. Тази година Общината ни подари един брой компютър, клавиатура, мишка и монитор. С две периферни устройства скенер и принтер и отделно само принтер и мултимедия, музикална уредба – използва се за озвучаване на

различни мероприятия и лаптоп. Разполагаме с неограничена интернет връзка. Читалището разполага и с ламинатор.

Библиотечните работници съчетават традиционните библиотечни услуги с използването на новите технологии, така, че читателите да са по-информирани, по-удовлетворени в търсенията си, да усещат библиотеката като едно любимо място. С компютрите за потребителите, с достъпа до интернет и онлайн информация библиотека има нов, по-модерен облик, утвърди се като средище на информация, комуникация, знание, култура.

През м.ноември не пропуснахме и литературното четене на роденият в нашето село поет и преводач Николай Кънчев. Литературното четене съчетахме с откриването на изложба на творбите на художничката от гр.Белене Павла Отова и приятели. За музикален фонд поканихме и деца от клуба по китара към читалището в гр.Белене. Преживяхме един празник на душата - по мнението на присъстващите – музика, картини, стихове.

През годината са направени по различни поводи табла, кътове – годишнини на писатели, различни празници от местно, регионално и национално значение. Част от тях се поставяха във фоайето на читалището други в стаята с компютрите.

Бюджет на читалището:

Щатното разписание на НЧ „Възраждане 1924” за 2021г. е една бройка читалищен секретар и половин бройка - работник в библиотеката.

Читалището има 50 дка земя дадени за ползване от община Белене и е сключен договор за наем на същите с ЧТППК „Напредък”.

Наема от помещението на първия етаж също е едно добро перо в приходите на читалището.

Друго перо за издръжка на читалището е библиотечна такса и членски внос.

Собствени приходи на читалището от направата на поздравителни картички, некролози и други канцеларски услуга са в размер на 150,00лв.

През годината продължихме да ремонтирахме балкона на салона на читалището и го подготвяме там да обособим музейна експозиция със събраните материали на селото, започнахме да подновяваме дрехите на Бразаята и продължаваме да окомплектоване на народните носии със закупуване на скарпини.

Стремежа на Читалищното настоятелство е да се работи за задоволяване на духовните потребности на хората в селото, читалището да е и то е достъпно за всички желаещи да влязат в него и да намерят своята среда за духовен живот.

Читалищно настоятелство на

НЧ„Възраждане1924”

П л а н

за

работа на НЧ „Възраждане 1924” през 2022г.

**І.Основни задачи**:

1.Народно читалище „Възраждане 1924” е основано през 1924 година и е единствената културно просветна институция в нашето малко село и то работи за превръщане на читалището в общодостъпен център за библиотечно и информационно осигуряване на населението, чрез ускореното навлизане в дейността му на съвременните комуникационни и информационни технологии;

2. На читалищата трябва да се гледа като на модерни институции на бъдещето. Осъвременяването на културните и социалните дейности в българското читалище са едни от основните елементи в дейността им като същевременно то трябва да остане неделимо свързани с основните читалищни принципи за съхраняване и развитие на националните традиции и обичаи, свързани и с определена регионална идентичност.

**ІІ. Културно масова работа:**

1.Да се изготвят кътове в библиотеката и табла за кръгли годишнини на български и световни писатели и поети.

2.Мероприятията по календарният план да са съобразени с честване на бележити дати от местно и национално значение и актуални събития от деня.

**ІІІ.Библиотечна дейност:**

1. Да се попълва фонда на библиотеката с книги.

2. Да се спазва култура на обслужване на читателите.

**ІV. Организационна дейност:**

1. Да се работи по пропагандирането на проекта “Глобални библиотеки” и прилагането му в работата на читалището.

2. Да се предлагат повече специализирана информация и достъп до е-сайтове с цел максимално обслужване на гражданите.

3. Да се увеличи дела за обслужване на граждани в неравностойно положение.

4. Да се взема участие в семинари, форуми, обучения - необходими за изработването и кандидатстване по проекти по оперативни програми

5. Да се продължи работата по събирането на материали за историята на селото и читалището, за да може да се издаде книга за това.

6. Да се продължат срещите с писатели и поети от нашето село и чествания на техни годишнини.

7. Да се продължи попълването на музейната експозиция с нови предмети от бита на селото.

8. Да се започне организация за честването на 100 годишния юбилей на читалището през 2024г.

**V. Финансова дейност:**

1. Настоятелството и проверителната комисия да следят за правилното движение на приходите и разходите на читалището.

2. Редовно да се събира членският внос и библиотечна такса.

Културен календар

на

НЧ ”Възраждане 1924” за 2022година

ЯНУАРИ  
13 януари - Ден на българското кино  
21 януари - Бабинден – общоселско празненство

ФЕВРУАРИ

14 февруари - Трифон Зарезан - Ден на лозаря  
19 февруари – обесването на Васил Левски

МАРТ

01 март -Баба Марта  
08 март - Международен ден на жената  
21 март - Световен ден на поезията  
22 март - Международен ден на водата  
27 март - Международен ден на театъра

АПРИЛ

01 април -Международен ден на хумора и шегата  
02 април - Международен ден на детската книга  
12 април - Международен ден за авиацията и космонавтиката

16 април – Великден, общоселско тържество  
18 април - Международен ден за опазване на паметниците на културата  
22 април - Световен ден на земята  
23 април - Международен ден на книгата и авторското право

29 април - Международен ден на балета

май  
01 май - Международен ден на труда  
06 май - Гергьовден. Ден на храбростта и празник на българската армия  
07 май - Ден на радиото и телевизията  
09 май - Празник на Европа  
11 май - Св.Св. Равноапостоли Кирил и Методий. Ден на библиотечните специалисти

24 май - Ден на българската просвета и култура и на славянската писменост  
28 май - Ден на парковете в България

ЮНИ

01 юни - Международен ден за защита на децата  
02 юни - Ден на Ботев и на загиналите за свободата и независимоста на България  
20 юни -Международен ден на слънцето

24юни – Еньовден, Общоселско тържество с дегустация на храна с билки.   
26 юни - Международен ден за борба с наркоманията

ЮЛИ -

АВГУСТ

август - Ден на градинаря

СЕПТЕМВРИ   
06 септември -  Съединението на Княжество България и Източна Румелия  
22 септември - Ден на независимостта на България. Национален празник  
26 септември - Европейски ден на езиците  
27 септември - Международен ден на туризма

ОКТОМВРИ

01 октомври - Международен ден на музиката  
04 октомври - Световен ден за защита на животните

28 октомври -Св. Великомъченик Димитрий Солунски. Димитровден. Празник на селото  
31 октомври - Ден на спестовността

НОEМВРИ

01 ноември - Ден на народните будители  
14 ноември - Световен ден на болните от диабет  
21 ноември - Международен ден на поздравите  
21 ноември - Ден на християнското семейство 21 ноември - Международен ден на непушачите

25 ноември – Литературна вечер посветена на Николай Кънчев

ДЕКЕМВРИ

01 декември - Международен ден на борбата срещу СПИН  
05 декември - Международен ден на доброволеца  
24 декември – Бъдни вечер, Бразаята играе на площада

25 декември – Коледа

Ръководни органи на НЧ „Възраждане 1924” с.Бяла вода:

Председател ЧН - Кръстю Николов Раданов

Читалищното настоятелство:

1. Катя Кирилова Любенова

2. Донка Досева Иванова

3. Маргарита Георгиева Ангелова

4. Венцислав Димитров Петров

Проверителната комисия:

1. Красимира Христова Петрова

2. Анета Иванова Тодорова

3. Стефан Любенов Игнатов

Читалищен секретар – Росица Евдоскиева Петрова